સુભાષ પાલેકરની દેખરેખમાં હવે આંધ્રમાં બ્લૉકદીઠ એક-એક ખેડૂતને ઝીરો બજેટના સર્વિસ પ્રોવાઈડર તરીકે તાલીમ આપવામાં આવી રહી છે, ઉપરાંત ગ્રાસરૂટ લેવલ પર કાર્યરત હોય એવી પ્રતિષ્ઠિત એનજીઓ – બિન સરકારી સંસ્થાઓને પણ આ કામમાં જોડવામાં આવી છે. પદ્મશ્રી એનાયત થયા પછી સોશિયલ મીડિયા, ખાસ તો યુટ્યૂબ પર સુભાષ પાલેકરના વીડિયો જોવાવાળાની સંખ્યામાં એકાએક ઉછાળો આવ્યો છે. હિમાચલ પ્રદેશના રાજ્યપાલે સ્થાનિક યુનિવર્સિટીમાં પાલેકરની મોટી શિબિર ગોઠવી હતી. હરિયાણાના કૃષિમંત્રી પણ એમનું તાલીમસત્ર યોજવા તત્પર હતા, પણ જાટ અનામત આંદોલનને કારણે એ મુલતવી રાખવું પડ્યું. ત્રણેક વર્ષ પહેલાં પટણામાં નીતિશ કુમારે પણ સુભાષજીને તેડાવીને ખેડૂતો માટે ટ્રેનિંગ કૅમ્પ રાખ્યો હતો. હવે સુભાષ પાલેકરની અનેક શિબિર નવી મુંબઈના વાશી, પુણે, રત્નાગિરી, અમરાવતી અને યવતમાળ જેવાં મહારાષ્ટ્રનાં શહેરોમાં યોજવાની છે.